Prefectul de Prahova anunţă că tasarea craterului de 2 m adâncime din Slănic Prahova prezintă urme de stabilizare
Prefectul judeţului Prahova, Emil Drăgănescu, a anunţat că tasarea craterului de la Slănic prezintă urme de stabilizare.
"În urma constatărilor făcute aseară la faţa locului, împreună cu prof. univ. dr. ing. Manole Stelian Şerbulea, cu reprezentantul Apelor Române, Grădinaru Florin Adrian, şi alături de primarul oraşului Slănic, Costea Daneluş, am constatat că tasarea prezintă urme de stabilizare", a informat, duminică, prefectul judeţului Prahova, într-un comunicat de presă.
Prefectul judeţului Prahova precizează că va monitoriza în continuare situaţia şi va aduce la cunoştinţa opiniei publice eventualele modificări.
O stradă din oraşul prahovean Slănic s-a prăbuşit, săptămâna trecută, pe o suprafaţă de peste 60 de metri pătraţi, adâncimea craterului având circa doi metri, astfel că autorităţile au decis evacuarea localnicilor din zonă.
Comitetul Judeţean pentru Situaţii de Urgenţă (CJSU) Prahova, întrunit sâmbătă dimineaţă, a dispus noi măsuri în vederea protejării persoanelor şi bunurilor, monitorizării situaţiei şi luării măsurilor necesare pentru stabilizarea străzii 23 August din oraşul Slănic, prăbuşită parţial săptămâna trecută, joi.
”Comitetul Judeţean pentru Situaţii de Urgenţă Prahova a solicitat Comitetului Naţional pentru Situaţii de Urgenţă, să abiliteze Institutul Geologic al României să efectueze studii şi foraje în zona afectată. De asemenea, s-a solicitat Administraţiei Naţionale a Apelor Române să pună la dispoziţia CJSU toate datele, planurile, hărţile şi informaţiile referitoare la pânza freatică din localitate şi la apele subterane”, informează, sâmbătă, Prefectura Prahova.
Autorităţile din judeţ dau din nou asigurări că, după ce craterul format în urma prăbuşirii străzii a fost astupat, vineri, tasarea terenului în acea zonă ”se desfăşoară într-o dinamică normală”.
În urma prăbuşirii străzii 23 August din oraşul Slănic, 58 de persoane care locuiau în blocuri din acea zonă au fost evacuate preventiv.